CELEX: 
Language: bg
Date: 2017-12-20 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2017/2358 и Делегиран регламент (ЕС) 2017/2359 по отношение на съответните им дати на прилагане

ОБЯСНИТЕЛEН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Директива (ЕС) 2016/97 от 20 януари 2016 г. относно разпространението на застрахователни продукти („Директивата“), която заменя Директива 2002/92/ЕО от 9 декември 2002 г. относно застрахователното посредничество, се осигурява актуализирана хармонизирана правна рамка, уреждаща правилата във връзка с разпространението на застрахователни и презастрахователни продукти, включително на основаващи се на застраховане инвестиционни продукти.
            
            
               Въз основа на делегираните правомощия, предоставени на Комисията по силата на членове 25, 28, 29 и 30 от Директивата, на 21 септември 2017 г. Комисията прие два делегирани регламента за допълване на Директивата с изискванията към застрахователните посредници и застрахователните дружества във връзка с контрола и управлението на продуктите, както и с изискванията за предоставяне на информация и с правилата за етичност, приложими към разпространението на основаващите се на застраховане инвестиционни продукти.
            
            
               Разпоредбите на тези делегирани регламенти ще се прилагат едновременно със законовите, подзаконовите и административните разпоредби, необходими за съблюдаване на разпоредбите на Директивата. Следователно е необходимо датата на прилагане на тези два делегирани регламента да се промени с оглед на новата дата на прилагане на Директивата, предложена от Комисията в нейното предложение COM(2017)792.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Целта на несъществените промени, предложени в настоящия делегиран регламент за изменение, е да се съгласува началната дата на прилагане на двата изменени делегирани регламента с новата дата на прилагане на Директивата.
            
            
               Предложението на Комисията бе направено с цел промяна на датата на прилагане на Директивата в отговор на искането от страна на Европейския парламент и на редица държави членки да се осигури на съответните участници на пазара повече време за паралелното въвеждане на техническите и организационните промени, необходими във връзка с изискванията на делегираните регламенти и разпоредбите на Директивата, въпреки становището на Комисията, че на сектора вече бе предоставено достатъчно време за адаптация. 
            
            
               Според Европейския парламент и редица държави членки удълженият срок на прилагане ще даде възможност на застрахователния сектор, включващ малки стопански субекти като еднолични застрахователни посредници и дребни застрахователи, да се подготви по-добре за правилното и ефективно прилагане на Директивата, като се запознае изцяло с двата делегирани регламента и съответните национални мерки за транспониране, което ще осигури правна сигурност за всички засегнати страни. 
            
            
               Поради несъществения характер на промените и необходимостта от спешно осигуряване на правна сигурност не бяха проведени консултации с ЕОЗППО преди приемането на законодателния акт.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Във всеки от двата делегирани регламента се предлага само по едно изменение във връзка със съгласуването на датите на прилагане с изменената начална дата на прилагане на Директива (ЕС) 2016/97.
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 20.12.2017 година
            
            
               за изменение на Делегиран регламент (ЕС) 2017/2358 и Делегиран регламент (ЕС) 2017/2359 по отношение на съответните им дати на прилагане
            
            
                (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Директива (ЕС) 2016/97 на Европейския парламент и на Съвета от 20 януари 2016 г. относно разпространението на застрахователни продукти
                  1
               , и по-специално член 25, параграф 2, член 28, параграф 4, член 29, параграфи 4 и 5 и член 30, параграф 6 от нея,
            
            
               като има предвид, че:
            
            
               (1)С Директива (ЕС) 2016/97 се хармонизират националните разпоредби относно разпространението на застрахователни и презастрахователни продукти и се оправомощава Комисията да приема делегирани актове, с които да доуточнява критериите и практическите аспекти относно правилата за осъществяване на дейност, приложими по отношение на разпространението на основаващи се на застраховане инвестиционни продукти, и относно изискванията към застрахователните предприятия и разпространителите на застрахователни продукти във връзка с контрола и управлението на продуктите. Въз основа на тези правомощия Комисията прие на 21 септември 2017 г. Делегиран регламент (ЕС) 2017/2358 на Комисията
                  2
                и Делегиран регламент (ЕС) 2017/2359 на Комисията
                  3
               .
            
            
               (2)С цел да се предостави възможност на компетентните органи и професионалните застрахователи да се адаптират по-добре към изискванията, заложени в посочените в първото съображение два делегирани регламента, датата на прилагане на тези делегирани регламенти следва да бъде съгласувана с датата, от която държавите членки трябва да започнат да прилагат мерките, необходими за спазване на Директива (ЕС) 2016/97, както е посочено в член 42, параграф 1 от същата директива,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
            
            
               Изменение на Делегиран регламент (ЕС) 2017/2358 на Комисията 
            
            
               В член 13 от Делегиран регламент (ЕС) 2017/2358 на Комисията втората алинея се заменя със следното:
            
            
               „Той се прилага от датата, от която държавите членки трябва да започнат да прилагат мерките, посочени в член 42, параграф 1, първа алинея от Директива (ЕС) 2016/97.“.
            
            
               Член 2
            
            
               Изменение на Делегиран регламент (ЕС) 2017/2359 на Комисията 
            
            
               В член 20 от Делегиран регламент (ЕС) 2017/2359 на Комисията втората алинея се заменя със следното:
            
            
               „Той се прилага от датата, от която държавите членки трябва да започнат да прилагат мерките, посочени в член 42, параграф 1, първа алинея от Директива (ЕС) 2016/97.“.
            
            
               Член 3
            
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 20.12.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 26, 2.2.2016 г., стр. 19. 
               
               
                  
                     (2)
                  
                        Делегиран регламент (ЕС) 2017/2358 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията към застрахователните посредници и застрахователните дружества във връзка с контрола и управлението на продуктите (ОВ L 341 от 20.12.2017 г., стр. 1).
               
               
                  
                     (3)
                  
                        Делегиран регламент (ЕС) 2017/2359 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията за предоставяне на информация и с правилата за етичност, приложими към разпространението на основаващите се на застраховане инвестиционни продукти (ОВ L 341 от 20.12.2017 г., стр. 8].